C 149/34
SK
Úradný vestník Európskej únie
28.4.2023
Štvrtok 20. októbra 2022
V. keďže v roku 2020 organizácia Global Witness zaznamenala 227 vrážd ochrancov pôdy a životného prostredia, z ktorých 71 % pracovalo na ochrane svetových lesov pred odlesňovaním a priemyselným rozvojom, zatiaľ čo iní zomreli pre ich prácu na ochrane riek, pobrežných oblastí a oceánov; keďže v roku 2020 bolo násilie voči ochrancom pôdy a životného prostredia prevažne sústredené v krajinách globálneho Juhu a menej ako 1 % všetkých zaznamenaných smrtiacich útokov bolo zdokumentovaných na globálnom Severe; keďže v rokoch 2015 až 2019 sa viac ako tretina všetkých smrteľných útokov zamerala na pôvodné obyvateľstvo, hoci pôvodné komunity tvoria len 5 % svetovej populácie (17);
1. pripomína, že kríza v oblasti klímy a kríza v oblasti biodiverzity sú jedny z najdôležitejších výziev, ktorým ľudstvo čelí, a že všetky vlády a subjekty na celom svete musia urobiť, čo je v ich silách, aby ich rýchlo prekonali, pričom budú k týmto dvom krízam pristupovať ako k úzko prepojeným; zdôrazňuje, že na splnenie našej kolektívnej zodpovednosti za obmedzenie globálneho otepľovania a predchádzanie strate biodiverzity, a teda na ochranu celej planéty a dobrých životných podmienok súčasnej a budúcich generácií je potrebná medzinárodná spolupráca, zapojenie miestnych a regionálnych samospráv, podnikov, ako aj iných neštátnych aktérov, spravodlivá transformácia, solidárne a súdržné vedou podložené opatrenia a neochvejný záväzok zvýšiť ambície a zosúladiť s týmito ambíciami aj politiky;
2. vyjadruje znepokojenie nad zisteniami uvedenými v správe UNEP o medzerách v oblasti emisií za rok 2021 a jej dodatku uverejnenom 4. novembra 2021, najmä nad tým, že napriek ambicióznejším záväzkom v oblasti klímy ohláseným pred konferenciou COP26 a počas jej konania spôsobia predpovedané emisie na celom svete zvýšenie teploty o 2,7 oC, ak sa v plnej miere vykonajú ohlásené národné záväzky v oblasti klímy do roku 2030 v kombinácii s inými zmierňujúcimi opatreniami, ktoré značne presahujú ciele Parížskej dohody obmedziť globálne otepľovanie na viac než 2 oC a usilovať sa o 1,5 oC; vyjadruje znepokojenie, že emisie stále rastú a rozdiely v emisiách sa zväčšujú; zdôrazňuje, že obmedzenie globálneho otepľovania na 1,5 oC si vyžaduje rýchle, hlboké a trvalé zníženie globálnych emisií skleníkových plynov vrátane zníženia globálnych emisií CO2 o 43 % do roku 2030 v porovnaní s úrovňami v roku 2019; pripomína, že prijatím Glasgowského klimatického paktu všetky zmluvné strany uznali, že obmedzenie nárastu globálnej priemernej teploty na 1,5 oC v porovnaní s hodnotami predindustriálneho obdobia by výrazne znížilo riziká a vplyvy zmeny klímy;
3. zdôrazňuje, že podľa správy UNEP o medzerách v oblasti emisií za rok 2021 by zníženie emisií metánu produkovaných z odvetví fosílnych palív, odpadového hospodárstva a poľnohospodárstva mohlo pomôcť odstrániť medzeru v emisiách a znížiť otepľovanie v krátkodobom horizonte, ale zdôrazňuje, že na to, aby k tomu došlo, sú naliehavo potrebné pravidlá, ktoré sú jasne vymedzené a zamerané na dosiahnutie skutočného zníženia emisií, a zároveň podporené opatreniami na sledovanie pokroku a zabezpečenie transparentnosti;
4. zdôrazňuje čoraz väčší počet krajín, ktoré sa zaviazali splniť do polovice storočia cieľ nulových emisií, zdôrazňuje však, že tieto záväzky sa musia urýchlene premietnuť do spoľahlivých krátkodobých cieľov, politík a opatrení, podporiť finančnými zdrojmi a odraziť v revidovaných vnútroštátne stanovených príspevkoch vo forme zvýšených cieľov v oblasti klímy do roku 2030, aby celosvetové emisie dosiahli vrchol čo najskôr; súhlasí s UNEP v jeho hodnotení, že mnohé národné plány v oblasti klímy odďaľujú opatrenia až po roku 2030 a že mnohé dlhodobé záväzky týkajúce sa nulovej bilancie emisií vykazujú veľké nejasnosti a nedostatočnú transparentnosť;
5. s hlbokým znepokojením berie na vedomie najnovšiu správu WMO o stave klímy, z ktorej vyplýva, že štyri kľúčové klimatické ukazovatele – zvýšenie hladiny morí, teplo oceánov, acidifikácia oceánov a koncentrácie skleníkových plynov – v roku 2021 lámali nové rekordy;
(17)
Global Witness, Last Line of Defence, The industries causing the climate crisis and attacks against land and environmental defenders (Posledná línia obrany, Odvetvia spôsobujúce klimatickú krízu a útoky voči ochrancom pôdy a životného prostredia), september 2021 https://www.globalwitness.org/en/campaigns/environmental-activists/last-line-defence/.